ཤིན་ཏུ་ཟབ་ཟབ་པའི་གདམས་པ་རྡོ་རྗེ་རྣལ་འབྱོར་མའི་འཕོ་བ་ཆིག་བརྒྱུད་མ་བཞུགས་སོ།
།བླ་མ་དམ་པ་རྣམས་ལ་ཕྱག་འཚལ་ལོ། རྡོ་རྗེ་རྣལ་འབྱོར་མ་ལ་བརྟེན་ནས་བཙན་ཐབས་སུ་འཕོ་བའི་མན་ངག་ནི། སློབ་དཔོན་གྱིས་རྡོ་རྗེ་རྣལ་འབྱོར་མའི་བདག་བསྐྱེད་བཟླས་པ་དང་བཅས་པ་སྔོན་དུ་བཏང་ནས་ཡི་དམ་གྱི་ལྷ་ལ་ཚོགས་གཏོར་ཕུལ། །སློབ་མ་རྣམས་ཁྲུས་ལེགས་པར་བྱས་ཏེ། སློབ་མའི་སྤྱི་བོར་བླ་མ་དང་ཐ་མི་དད་པའི་རྣལ་འབྱོར་མ་གསལ་བཏབ། གུས་འདུད་དྲག་པོའི་སྒོ་ནས། བླ་མ་སངས་རྒྱས་རིན་པོ་ཆེ་ལ་གསོལ་བ་འདེབས་སོ། །བདག་འཛིན་བློ་ཡི་ཐོང་བར་བྱིན་གྱིས་རློབས། །དགོས་མེད་རྒྱུད་ལ་སྐྱེ་བར༞ ལམ་མཆོག་འཕོ་བ་འབྱོང་པར༞ འཆུག་མེད་མཁའ་སྤྱོད་འགྲུབ་པར༞ ཞེས་གསོལ་བ་བཏབ། སློབ་མའི་ལྟེ་བར་ཆོས་འབྱུང་གྲུ་གསུམ་ཕྱི་དཀར་ལ་ནང་དམར་བ་གཅིག་གསལ་བཏབ། དེའི་ནང་དུ་རང་གི་རྣམ་པར་ཤེས་པ་ཨ་དཀར་པོ་འཕུར་འགྲོ་ལ་ཁད་ཅིག་གསལ་བཏབ། ཨ་དེ་ལ་ཟུག་པའི་རྩ་དབུ་མ་མདའ་སྙུག་འབྲིང་པོ་ཙམ་སྤྱི་བོ་ནས་ཡར་སོང་། རྡོ་རྗེ་རྣལ་འབྱོར་མའི་གསང་གནས་ལ་ཟུག་པར་བསམ། དཔོན་སློབ་གཉིས་ཀས་ངག་ཏུ་ཕཊ྄་བརྗོད་པས་རང་གི་ཐོད་པ་ཕོག་སྟེ། མདུན་དུ་དཔྲལ་བ་རང་ལ་བསྟན་པ་ཁ་གྱེན་དུ་བསྟན་ལ་བཞག ཡང་བརྗོད་པས་ལྟེ་བ་མན་ཆད་ཀྱི་ལུས་ཐོད་པའི་ནང་དུ་ལྷུང་བར་བསམ། ཡང་ཕཊ྄་གཅིག་བརྗོད་པས་ཐོད་པའི་རྫས་དེ་ཡེ་ཤེས་ཀྱི་བདུད་རྩིར་བྱིན་གྱིས་བརླབས་པར་བསམས་ནས་རྡོ་རྗེ་རྣལ་འབྱོར་མས་གསོལ་པ། དེ་ནས་རྡོ་རྗེ་རྣལ་འབྱོར་མའི་ཐུགས་ཁའི་བྃ་ཡིག་ལས་འོད་ཀྱི་བ་ཐག་དཀར་པོ་དབུ་མའི་ནང་ན་མར་སྐྱ་ནར་བྱུང་། ལྟེ་བ་ན་གནས་པའི་རྣམ་པར་ཤེས་པའི་ངོ་བོ་ཨ་དཀར་པོ་དེ་ལ་ཟུག རླུང་ཕྱིར་ལྡང་བ་དང་བསྟུན་ཏེ། ངག་ཏུ་ཧིཀ྄་བརྗོད་པས། ཨ་དཀར་པོ་དེ་འོད་ཀྱི་སྣ་ལ་འཁྱེར་ཏེ་དབུ་མའི་ནང་ནས་སོང་སྟེ་རྣལ་འབྱོར་མའི་ཐུགས་ཁའི་བྃ་ཡིག་ལ་གཉིས་མེད་དུ་འདྲེས། རླུང་ནང་དུ་འཇུག་པ་དང་བསྟུན། ཀ་ཞེས་བརྗོད་པ་དང་བསྟུན་ཏེ། ཐུགས་ཁའི་བྃ་ཡིག་ལས་འོད་ཀྱི་བ་ཐག་དང་བཅས་པ་བྱུང་སྟེ། ལྟེ་བའི་ཆོས་འབྱུང་གི་ནང་དུ་གནས། དེ་ལྟ་བུའི་འཕོ་བ་འབྱོངས་པའི་རྟགས་མ་བྱུང་གི་བར་དུ་སྦྱངས། དེ་ནས་ལུས་པོ་སྔར་བཞིན་མེད་པར་སོང་བར་བསམ། ལས་ལ་སྦྱོར་དུས་ཡར་སྤར་མར་འབེབས་པ་དེ་མི་བྱེད་དོ། །དགེ་བ་འདི་ཡིས་སོགས་སྨོན་ལམ་བཏབ། བླ་མ་དང་མཁའ་སྤྱོད་མའི་ཐུགས་དང་རང་སེམས་དབྱེར་མེད་དུ་འདྲེས། རྣལ་འབྱོར་མ་མཁའ་སྤྱོད་དུ་བྱོན་པར་བསམ་གསུངས་སོ། །འདིའི་བརྒྱུད་པ་ནི། རྡོ་རྗེ་རྣལ་འབྱོར་མ། ཇོ་ནང་པཎ་ཆེན་ཕྱོགས་ལས་རྣམ་རྒྱལ། རས་ཆེན་དཔལ་འབྱོར་བཟང་པོ། རྗེ་སེམས་དཔའ་ཆེན་པོའི་དངོས་སློབ་ཞྭ་ལུ་བ་སངས་རྒྱས་དཔལ་བཟང་། མཁས་གྲུབ་དམ་པ་མངའ་རིས་པ་དཔལ་ལྡན་རྒྱལ་པོ། སྙན་བརྒྱུད་གདམས་པའི་མངའ་བདག་ཆོས་རྗེ་བཟང་པོ་དཔལ་བ། པཎ་ཆེན་ནམ་མཁའ་དབང་ཕྱུག རྗེ་བཙུན་དམ་པ་འཁོར་ལོ་སྡོམ་པ་ཆོས་དབང་ཕྱུག རྗེ་དེ་ཉིད་ཀྱི་དྲུང་དུ་བདག་གི་འདྲེན་པ་དམ་པ་མཚུངས་པ་མེད་པ་རྗེ་བཙུན་མུས་པ་ཆེན་པོ་སངས་རྒྱས་རྒྱལ་མཚན་དེ་ཉིད་ཀྱིས་གསན། རྗེ་བཙུན་བཀའ་དྲིན་ཅན་དེ་ལས། བདག་ས་སྐྱ་པ་ཆོས་མེད་ངག་དབང་ཀུན་དགའ་བསོད་ནམས་ཀྱིས་རྨིས་ལྟས་བཟང་པོ་དང་བཅས་ནས་གླིང་ཁ་བསམ་གཏན་ཕུའི་རྗེ་བླ་མའི་གཟིམ་ཕུག་ཏུ་དགེས་བཞིན་དུ་གནང་བའི་ཟབ་ཆོས་ཀུན་དང་ཐུན་མོང་མ་ཡིན་པ་འདི་སྣོད་མིན་ལ་དམ་དུ་སྦ་ཞིང་། སྐལ་ལྡན་དག་ལ་དམ་དུ་སྤེལ་བར་བྱའོ། །བླ་མ་མཁྱེན། བདག་ཅག་དཔོན་སློབ་རྣམས་མཁའ་སྤྱོད་དུ་ཐོགས་མེད་དུ་སྐྱེ་བར་ཁྱེད་ཀྱི་མཁྱེན་བརྩེ་ནུས་གསུམ་གྱི་སྒོ་ནས་བྱིན་གྱིས་རློབས་ཅིག །མངྒ་ལཾ། ༈